L-Artikolu 337 tat-TFUE jipprevedi s-setgħa tal-Kummissjoni, fil-limiti u bil-kundizzjonijiet li l-Kunsill jista’ jistabbilixxi filwaqt li jaġixxi b’maġġoranza sempliċi, li tiġbor kull tagħrif meħtieġ biex twettaq il-kompiti fdati lilha. Il-Qorti tal-Ġustizzja tal-Unjoni Ewropea (QtĠ) diġà ddikjarat li dan l-Artikolu jista’ jintuża bħala bażi ġuridika għal-leġiżlazzjoni sekondarja li tikkonċerna l-attività ġenerali tal-ġbir ta’ informazzjoni mwettqa mill-Kummissjoni, mingħajr il-bżonn li t-tali ġbir ikun meħtieġ biex jinkisbu l-objettivi ta’ politika partikolari tal-UE. Madankollu, il-QtĠ ddikjarat ukoll li att tal-UE ma jaqax taħt l-Artikolu 337 tat-TFUE biss għaliex ikollu l-għan li jistabbilixxi sistema għall-ġbir ta’ informazzjoni. Għaldaqstant, hemm bżonn li jiġi eżaminat jekk din l-inizjattiva, fir-rigward tal-għan u tal-kontenut tagħha, hijiex meħtieġa biex jinkisbu l-objettivi assenjati b’mod speċifiku lil politika tal-UE. Din l-inizjattiva għandha l-għan li ttejjeb l-aċċess tal-Kummissjoni għal informazzjoni tas-suq neċessarja biex din twettaq il-kompiti tagħha skont l-Artikolu 17 tat-TUE, bl-għan li tindirizza problemi serji fl-applikazzjoni tar-regoli tas-suq intern. Din tista’ biss ittejjeb il-ħidma tal-Kummissjoni fl-iżgurar tal-applikazzjoni tad-dritt tal-UE f’dak il-qasam. Għaldaqstant, din l-inizjattiva hi meħtieġa biex jinkiseb l-objettiv ta’ żgurar tal-funzjonament tas-suq intern kif imsemmi fl-Artikolu 26 tat-TFUE. Għal din ir-raġuni, l-Artikolu 337 tat-TFUE jrid ikun issupplimentat minn bażi ġuridika dwar is-suq intern, bħall-Artikolu 114 tat-TFUE, li jipprevedi l-adozzjoni ta’ miżuri neċessarji għall-funzjonament mingħajr intoppi tas-suq intern. Ħidma mtejba tal-Kummissjoni f’dan il-kuntest tgħin fil-prevenzjoni tal-feġġa ta’ ostakli għall-funzjonament tas-suq intern, li hu wieħed mill-objettivi politiċi previsti mill-Artikolu 114 tat-TFUE. Għaldaqstant, l-għażla tal-Artikolu 114 tat-TFUE biex jissupplimenta l-Artikolu 337 tat-TFUE hi ġġustifikata. Minbarra l-Artikolu 114 tat-TFUE, l-użu ta’ Artikoli oħra tat-TFUE bħala bażi ġuridika speċifika addizzjonali hu xieraq biex ikunu koperti l-oqsma tas-suq intern ibbażati fuq artikoli speċifiċi fit-TFUE għal azzjoni leġiżlattiva: jiġifieri l-Artikoli 43 (il-prodotti agrikoli), 91 u 100 (it-trasport) jew 194 (l-enerġija); jew oqsma relatati mas-suq intern: l-Artikolu 192 (l-ambjent).

Il-proposta hi konsistenti mal-Artikolu 3(3) tat-Trattat dwar l-Unjoni Ewropea (TUE), li jistabbilixxi suq intern bħala wieħed mill-objettivi ewlenin tal-UE, f’kooperazzjoni mal-Istati Membri. Hi konsistenti wkoll mal-Artikolu 26 tat-TUE, li jagħti s-setgħa lill-UE tadotta miżuri biex jiġu żgurati l-funzjonijiet tas-suq intern kif xieraq, u mal-Artikolu 17 tat-TUE, li jinkariga lill-Kummissjoni bil-kompitu li tiżgura li jiġu applikati r-regoli tat-Trattat u l-leġiżlazzjoni sekondarja tal-UE u li tissorvelja l-applikazzjoni tad-dritt tal-UE. Din il-proposta ma għandhiex l-għan li toħloq proċedura ġdida għall-infurzar tad-dritt tal-UE. Minflok, l-għodda ta’ informazzjoni proposta tista’ tintuża fil-kuntest tal-proċeduri eżistenti, bħall-proċedura ta’ ksur prevista mill-Artikolu 258 tat-Trattat dwar il-Funzjonament tal-Unjoni Ewropea (TFUE).

Din il-proposta hi proporzjonata mal-objettivi fil-mira u ma tmurx lil hinn minn dak li hu neċessarju biex tiksibhom. L-ewwel nett, ikun hemm problema serja bl-applikazzjoni tad-dritt tal-UE fl-oqsma koperti mill-kamp ta’ applikazzjoni tar-Regolament. It-tieni, din l-għodda ta’ investigazzjoni għandha tintuża biss bħala l-aħħar soluzzjoni, meta ebda mod alternattiv ieħor biex tinkiseb informazzjoni rilevanti għall-indirizzar ta’ problema bħal din ma jkun kapaċi jikseb ir-riżultati. It-tielet, il-Kummissjoni se jkollha bżonn turi, f’deċiżjoni formali, li tali informazzjoni hi neċessarja biex tiġi indirizzata l-problema, li l-informazzjoni aktarx li se tkun disponibbli minnufih għad-destinatarji tat-talbiet u li jkunu fallew il-mezzi l-oħra għall-kisba tal-informazzjoni. Ir-raba’, it-talbiet għal informazzjoni jkunu mmirati b’mod strett, kemm fir-rigward tat-tul tat-talbiet għal informazzjoni kif ukoll tan-numru ta’ rispondenti. Il-konformità tal-Kummissjoni ma’ dawn il-kundizzjonijiet tkun soġġetta għal rieżami ġudizzjarju quddiem il-QtĠ. Finalment, il-piż amministrattiv ġenerali jiġi mminimizzat, kemm għan-negozji (billi jiġu esklużi l-mikroimpriżi u jiġi mminimizzat l-impatt fuq l-intrapriżi żgħar u medji (SMEs) – ara iktar ’il quddiem) kif ukoll għall-awtoritajiet pubbliċi (billi jiġu evitati mekkaniżmi ta’ koordinazzjoni ineffiċjenti bejn il-Kummissjoni u l-Istati Membri, filwaqt li tiġi żgurata trasparenza sħiħa lejhom).

L-introduzzjoni ta’ miżura ta’ investigazzjoni aħħarija għall-Kummissjoni (l-għażla 4) ġiet ikkunsidrata bħala l-aħjar għażla ta’ politika f’termini tas-sussidjarjetà u tal-proporzjonalità, filwaqt li hi wkoll l-iktar għażla effettiva u kosteffiċjenti. L-għażla 4 tegħleb il-problemi relatati mal-koordinazzjoni u mal-ġurisdizzjoni legali f'każ li l-Istati Membri kienu qed jaġixxu waħedhom meta jindirizzaw każijiet li għandhom dimensjoni transkonfinali. Jenħtieġ li din tirriżulta fil-kisba ta’ informazzjoni iktar robusta dwar il-malfunzjonijiet fis-suq intern. Min-naħa tagħha, jenħtieġ li din tippermetti lill-Kummissjoni u lill-Istati Membri jiżguraw grad ogħla ta’ konformità mar-regoli tas-suq intern. Dan se jsaħħaħ il-fiduċja tal-konsumaturi fis-suq intern u jikkontribwixxi għall-ilħuq tal-potenzjal tiegħu. Jenħtieġ li aċċess aħjar għall-informazzjoni jirriżulta f’infurzar iktar informat tar-regoli tas-suq intern fil-livell tal-Istati Membri, billi jiġu limitati l-proċedimenti ta’ ksur kontra l-Istati Membri. In-negozji u l-konsumaturi jibbenefikaw mill-funzjonament aħjar tas-suq intern: eż. inqas ostakli għad-dħul, kompetizzjoni ikbar, iktar kompetittività u espansjoni transkonfinali (u potenzjalment internazzjonali) eħfef/orħos.

Il-kost amministrattiv annwali totali għall-impriżi jew għall-assoċjazzjonijiet ta’ impriżi (jiġifieri l-kumpilazzjoni tal-informazzjoni għat-tħejjija tat-tweġibiet u tal-pariri legali) hu stmat għal bejn EUR 370 000 u EUR 610 000. Kost addizzjonali żgħir jista’ jirriżulta mis-sottomissjoni ta’ tweġibiet mhux kunfidenzjali (jiġifieri biex jiġu protetti s-sigrieti kummerċjali tar-rispondent). Il-kostijiet derivati mill-għażla ppreferuta għall-Istati Membri huma negliġibbli (ara hawn taħt, it-Taqsima 4 għall-Kummissjoni). Ma jkun hemm ebda kost soċjali jew ambjentali dirett jekk tintuża l-għażla ppreferuta.

Ir-Rapport tal-Valutazzjoni tal-Impatt u Skeda ta’ Sommarju Eżekuttiv ġew ippreżentati lill-Bord tal-Iskrutinju Regolatorju. Il-bord inizjalment ħareġ opinjoni negattiva fl-20 ta’ Jannar 2017, segwita minn opinjoni pożittiva b’riżervi fit-23 ta’ Marzu 2017. Il-bord talab li r-rapport jiġi aġġustat skont ir-rakkomandazzjonijiet tiegħu. Issa r-rapport jiffoka biċ-ċar fuq l-objettiv ta’ indirizzar tan-nuqqas ta’ informazzjoni rilevanti meħtieġa biex tiġi żgurata l-applikazzjoni tar-regoli tas-suq intern f’dawk il-każijiet speċifiċi li fihom hi neċessarja l-informazzjoni u ma tkunx disponibbli mod ieħor. Dan jispjega aħjar ukoll il-kundizzjonijiet li l-Kummissjoni trid tissodisfa qabel ma tkun tista’ tuża l-miżura ta’ investigazzjoni (ara s-subintestatura ta’ hawn fuq dwar il-proporzjonalità), inkluża l-ħtieġa li jintwera li l-informazzjoni meħtieġa mhix disponibbli minn sorsi oħra (l-aspett tal-aħħar soluzzjoni). Barra minn hekk, ir-rapport jippreżenta aħjar il-fehmiet tal-partijiet ikkonċernati.

•L-idoneità u s-simplifikazzjoni regolatorja

Meta toħroġ talbiet għal informazzjoni lil impriżi u lil assoċjazzjonijiet ta’ impriżi, il-Kummissjoni hi meħtieġa tagħmel għażla bir-reqqa tad-destinatarji tat-talbiet, biex it-talbiet ikunu indirizzati biss lil impriżi u lil assoċjazzjonijiet ta’ impriżi li kapaċi jipprovdu informazzjoni rilevanti biżżejjed (l-Artikolu 5(3)). Normalment, impriżi kbar biss b’pożizzjoni b’saħħitha fis-suq jew b’volumi tan-negozju sinifikanti se jkunu jistgħu jipprovdu l-informazzjoni rilevanti lill-Kummissjoni. Għall-kuntrarju tal-SMEs, l-impriżi l-kbar normalment joperaw fuq skala ikbar u b’sofistikazzjoni korporattiva li tippermetti sejbien relattivament faċli tal-informazzjoni mitluba. B’hekk, il-piż amministrattiv li jirriżulta u l-impatt fuq dawn l-impriżi ma jkunux jidhru sproporzjonati.

Fit-teorija, l-SMEs jistgħu jintalbu jwieġbu għat-talbiet għal informazzjoni skont din il-proposta (eż. f’setturi speċifiċi jew f’suq speċifiku fejn jista’ jkollhom pożizzjoni b’saħħitha fis-suq). Madankollu, fid-dawl tal-volum tal-attività ekonomika tagħhom, hu antiċipat li aktarx dan ma jseħħx. Minkejja dan, jekk hemm bżonn li tintbagħat talba lil SME, il-proposta timminimizza l-kostijiet ta’ konformità tagħha: il-Kummissjoni hi meħtieġa b’mod speċifiku tqis il-prinċipju tal-proporzjonalità meta tikkunsidra l-kamp ta’ applikazzjoni tat-talbiet għal informazzjoni lil SMEs (l-Artikolu 5(3). Il-kost stmat tat-tweġib għal SME individwali jvarja minn EUR 300 sa EUR 1 000 għal kull talba b’kost potenzjali addizzjonali għall-pariri legali ta’ EUR 1 000, madwar 25 % tal-kost stmat tat-tweġib għal impriża kbira.

Il-mikroimpriżi huma eżentati minn din il-proposta biex jevitaw piż amministrattiv sproporzjonat fuqhom, b’mod partikolari minħabba li aktarx li ma jkunux f’pożizzjoni li jipprovdu informazzjoni rilevanti biżżejjed.

Id-ditti ta’ kull daqs se jibbenefikaw minn suq intern li jaħdem aħjar, bis-saħħa ta’ azzjonijiet ta’ infurzar iktar immirati mill-Kummissjoni u mill-Istati Membri biex jiżguraw l-applikazzjoni tad-dritt tal-UE, fost l-oħrajn fil-qasam tas-suq intern.

Il-proposta ma tippreskrivi ebda format jew kanal ta’ komunikazzjoni partikolari għall-ipproċessar tat-talbiet għal informazzjoni, peress li hi newtrali fir-rigward tal-iżviluppi fit-teknoloġiji tal-informazzjoni u tal-komunikazzjoni (ICT).

•Id-drittijiet fundamentali

Din il-proposta tirrispetta d-drittijiet fundamentali u tosserva l-prinċipji rikonoxxuti b’mod partikolari fil-Karta tad-Drittijiet Fundamentali tal-Unjoni Ewropea. Hi tinkludi salvagwardji u garanziji filwaqt li tqis l-interess leġittimu tal-impriżi biex iħarsu s-sigriet kummerċjali tagħhom: fl-Artikolu 7 (protezzjoni ta’ informazzjoni kunfidenzjali) u fl-Artikolu 16 (segretezza professjonali) tal-proposta (ara l-Artikolu 7 tal-Karta). Il-proposta tikkonforma wkoll mad-dritt għall-protezzjoni tad-dejta personali (ara l-Artikolu 8 tal-Karta) u hi konsistenti mar-regoli dwar l-aċċess għad-dokumenti miżmuma mill-Kummissjoni (ara l-Artikolu 41 tal-Karta). Peress li d-destinatarji tat-talbiet għal informazzjoni jistgħu jikkontestawhom quddiem il-QtĠ, il-proposta tirrispetta d-dritt għal rimedju effettiv u għal proċess imparzjali (ara l-Artikolu 47 tal-Karta). Ir-regoli dwar l-impożizzjoni possibbli ta’ multi jew ta’ ħlas perjodiku bħala penali jirrispettaw id-dritt għal preżunzjoni ta’ innoċenza u għal proporzjonalità tal-pieni (ara l-Artikoli 48 u 49 tal-Karta).

4.L-IMPLIKAZZJONIJIET BAĠITARJI

Din l-inizjattiva ma toħloqx skema ta’ infurzar addizzjonali li trid tiġi applikata mill-Kummissjoni. Minflok, tagħti lill-Kummissjoni miżura ta’ investigazzjoni speċifika aħħarija, li trid tintuża bħala parti mill-proċeduri u mill-azzjonijiet ta’ infurzar eżistenti. Hu stmat li l-Kummissjoni tista’ ġġarrab kostijiet annwali għall-ġbir u għall-analiżi ta’ dejta ta’ bejn EUR 120 000 u EUR 430 000, jekk jiġi supponut li jsiru ħames talbiet għal informazzjoni fis-sena. Il-kostijiet tal-Kummissjoni indikati hawn fuq ma jkunux jeħtieġu xi ħtieġa baġitarja ġdida, iżda biss ir-riskjerament tal-persunal u tal-infrastruttura eżistenti.

5.ELEMENTI OĦRAJN

•Il-pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar

Il-Kummissjoni se tissorvelja l-użu tar-Regolament bl-għan li tivvaluta l-effikaċja u l-proporzjonalità tiegħu. Hi se tibbaża fuq il-kriterji li ġejjin: l-eċċezzjonalità tal-użu tar-Regolament, il-kooperazzjoni tad-destinatarji tat-talba għal informazzjoni fil-forniment tat-tali informazzjoni u l-kwalità tal-informazzjoni miġbura. Il-Kummissjoni se tirreġistra d-dejta neċessarja f’dak ir-rigward (eż. l-użu annwali tal-għodda, il-qasam tas-suq intern ikkonċernat, l-impriżi jew l-assoċjazzjonijiet ta’ impriżi koperti, it-tempesitività, il-komprensività, il-preċiżjoni u l-kwalità tat-tweġibiet, ir-rata ta’ tweġib, jekk l-użu tal-miżura rriżultax f’infurzar aħjar mill-Kummissjoni). Bħala segwitu se twettaq stħarriġiet ta’ rispons volontarju indirizzati lid-ditti koperti mit-talbiet biex tanalizza l-opinjoni tagħhom dwar il-proċess. Barra minn hekk, il-Kummissjoni se tissorvelja wkoll l-utilità ta’ din l-għodda (eż. ir-rata ta’ suċċess tal-proċedimenti ta’ ksur, ir-rispons tal-partijiet ikkonċernati dwar il-kwistjoni). Ir-riżultati ta’ dawn l-attivitajiet ta’ monitoraġġ ikunu vvalutati wara ħames snin mill-applikazzjoni tar-Regolament. Il-Kummissjoni trid tfassal rapport dwar l-applikazzjoni tar-Regolament kull sentejn.

•L-ispjegazzjoni fid-dettall tad-dispożizzjonijiet speċifiċi tal-proposta

Il-Kapitolu I (Dispożizzjonijiet ġenerali) jippreżenta s-suġġett, il-kamp ta' applikazzjoni u d-definizzjonijiet (l-Artikoli 1 sa 4). Dan jinkariga lill-Kummissjoni (l-Artikolu 4) bis-setgħa li titlob informazzjoni direttament mingħand l-impriżi u l-assoċjazzjonijiet ta’ impriżi biex tindirizza problema serja fl-applikazzjoni tad-dritt tal-Unjoni li tissogra li timmina l-kisba ta’ objettiv importanti tal-politika tal-Unjoni.

Il-Kapitolu II jistabbilixxi l-kundizzjonijiet u l-proċedura għat-talba għal informazzjoni. L-Artikolu 5 jillimita s-setgħa tal-Kummissjoni li taġixxi bħala miżura aħħarija: fejn ma tkunx tista’ tikseb l-informazzjoni minn sorsi oħra b’mod adegwat, suffiċjenti jew b’mod tempestiv. Il-Kummissjoni trid tadotta deċiżjoni minn qabel u fiha tiddikjara l-intenzjoni tagħha li tuża s-setgħa inkwistjoni, filwaqt li tispjega l-problema serja ssuspettata, l-informazzjoni mfittxa, għaliex it-tali informazzjoni hi meħtieġa, għaliex fallew il-mezzi l-oħra biex tinkiseb it-tali informazzjoni, u l-kriterji għall-għażla tad-destinatarji tat-talbiet (li ma jistgħux ikunu mikroimpriżi). Il-Kummissjoni għandha s-setgħa li titlob biss informazzjoni li d-destinatarju tat-talba kapaċi jipprovdi. L-Istat jew l-Istati Membri kkonċernati se jkunu d-destinatarji tad-deċiżjoni minn qabel u l-Kummissjoni hi obbligata tinnotifikaha lill-Istat Membru jew lill-Istati Membri kkonċernati mingħajr dewmien. L-Artikolu 6 jipprevedi l-proċedura li trid tiġi segwita għat-talba għal informazzjoni: il-Kummissjoni tista’ tesiġi li l-impriżi jew l-assoċjazzjonijiet ta’ impriżi jipprovdu informazzjoni permezz ta’ talba sempliċi jew permezz ta’ deċiżjoni u trid tinforma lill-Istat Membru fejn ikun jinsab ir-riċevitur tat-talba. Meta l-Kummissjoni tkun nediet proċedura ta’ ksur formali skont l-Artikolu 258 tat-TFUE, il-Kummissjoni hi obbligata tipprovdi lill-Istat Membru kkonċernat mill-proċedura b’kopja tat-talbiet kollha għal informazzjoni maħruġa fil-kuntest ta’ dik il-proċedura, indipendentement minn fejn tinsab is-sede reġistrata tal-impriża jew tal-assoċjazzjoni ta’ impriżi. L-Artikolu 7 jittratta t-tweġibiet għat-talbiet u l-protezzjoni ta’ informazzjoni kunfidenzjali. B’mod partikolari, dawn id-dispożizzjonijiet jobbligaw lill-Kummissjoni tgħaddi t-tweġibiet riċevuti lill-Istat Membru kkonċernat mit-talba meta dawn ikunu rilevanti għal proċedura ta' ksur formali skont l-Artikolu 258 tat-TFUE kontra l-Istat Membru kkonċernat. Meta tweġiba tkun tinkludi informazzjoni li hi kunfidenzjali fir-rigward ta’ dak l-Istat Membru, il-Kummissjoni għandha tgħaddi biss il-verżjoni mhux kunfidenzjali tas-sottomissjoni. L-Artikolu 8 jirrestrinġi l-użu tal-informazzjoni miġbura għall-fini stabbilit fl-Artikolu 4.

Il-Kapitolu III (l-Artikoli 9 sa 13) jistabbilixxi r-regoli dwar il-multi u l-ħlasijiet ta' penali perjodiċi jekk rispondent iforni informazzjoni mhux preċiża jew qarrieqa jew jekk, bħala tweġiba għal talba li ssir b’deċiżjoni formali tal-Kummissjoni, dan jipprovdi informazzjoni mhux kompluta jew ebda informazzjoni affattu. Dawn ir-regoli jsegwu l-mudell tar-Regolament (UE) 2015/1589 applikabbli fil-qasam tal-għajnuna mill-Istat.